TARYBOS SPRENDIMAS
2008 m. lapkričio 4 d.
dėl tarpusavio pagalbos skyrimo Vengrijai
(2009/103/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 119 straipsnį,
atsižvelgdama į Komisijos rekomendaciją, pateiktą pasikonsultavus su Ekonomikos ir finansų komitetu,
kadangi:
(1)
Nuo 2006 m. vidurio Vengrijos valdžios institucijos labai stengėsi, kad ištaisytų susidariusį šalies išorės ir vidaus disbalansą. Nors per pastaruosius dvejus metus ir pasiekta apčiuopiamų rezultatų, įskaitant gerokai mažesnį valdžios sektoriaus deficitą ir laipsniškai mažėjantį einamosios sąskaitos deficitą, nuo 2008 m. spalio pradžios Vengrijos finansų rinkų padėtis tapo labai įtempta.
(2)
2008 m. spalio mėn. Vengrijos valdžios institucijos patvirtino išsamią ekonominės politikos programą, kuria siekiama atkurti investuotojų pasitikėjimą ir sumažinti praėjusiomis savaitėmis Vengrijos finansų rinkose patirtą įtampą. Toje programoje numatytos priemonės, kuriomis siekiama užtikrinti pakankamą bankų sistemos likvidumą ir finansavimą, be to, numatyti fiskalinio tvarumo užtikrinimo ir finansavimo poreikių ribojimo planai. Visų pirma, Vengrijos Vyriausybė sumažino 2008 metų siektiną deficito rodiklį iki 3,4 % BVP, palyginti su planuojant biudžetą numatytu 4 % BVP deficitu, o 2009 metų siektiną deficito rodiklį sumažino nuo 3,2 % BVP iki 2,6 % BVP. Vyriausybės biudžete ir konvergencijos programoje, kurioje numatyta ir kitų politinių priemonių bei struktūrinių reformų, bus atsižvelgta į šią ekonomikos programą, visų pirma fiskalinius tikslus.
(3)
Taryba reguliariai peržiūri Vengrijos įgyvendinamą ekonominę politiką, visų pirma, kai kasmet vertinama atnaujinta Vengrijos konvergencijos programa ir Nacionalinės reformų programos įgyvendinimo pažanga, reguliariai vertinama Vengrijos pažanga įgyvendinant Tarybos rekomendaciją pagal perviršinio deficito procedūrą ir kai rengiama konvergencijos ataskaita.
(4)
Nors tikimasi, kad einamosios sąskaitos būklė pagerės, tačiau Vengrija turi didelių finansavimo poreikių 2008 ir 2009 metams (jų vertė - apie 20 mlrd. EUR), nes iš naujausių pokyčių finansų rinkose matyti, kad, paspartėjus grynajam investicijų portfelio negatyviam srautui, kapitalo ir finansinės sąskaitų būklė gali labai pablogėti.
(5)
Siekdamos sustiprinti mokėjimų balanso tvarumą ir užsienio valiutos atsargas padidinti iki atsargaus lygio, Vengrijos valdžios institucijos paprašė, kad Bendrija ir kitos tarptautinės finansų institucijos bei šalys skirtų didelę finansinę pagalbą.
(6)
Vengrijos mokėjimų balansui yra iškilusi didelė grėsmė, kuri yra svarus pagrindas neatidėliotinai skirti Bendrijos tarpusavio pagalbą,
PRIĖMĖ ŠĮ SPRENDIMĄ:
1 straipsnis
Bendrija Vengrijai skiria tarpusavio pagalbą.
Šis sprendimas skirtas valstybėms narėms. Jis skelbiamas Europos Sąjungos oficialiajame leidinyje.
Priimta Briuselyje, 2008 m. lapkričio 4 d.